شوکت الہ آبادی

محمد زبیر فاروقی المعروف شوکت الہٰ آبادی (پیدائش: دسمبر 1913ء - 14 جون 2001ء) پاکستان سے تعلق رکھنے والے اردو زبان کے ممتاز شاعر تھے۔  شوکت الہ آبادی دسمبر 1913ء (جبکہ اسکول کی اسناد میں یکم جنوری 1922ء درج ہے) میں قصبہ کڑا، الہ آباد، اتر پردیش ، برطانوی ہندوستان میں پیدا ہوئے۔ ان کا اصل نام محمد زبیر فاروقی، جبکہ شوکت الہ آبادی قلمی نام ہے۔ الہ آباد سے انہوں نے منشی (عربی و فارسی) کیا۔ یہیں سے ایڈوانس لینگویج کورس اور انٹرمیڈیٹ کیا۔ پنجاب یونیورسٹی سے منشی فاضل بنے۔ 1962ء میں جامعہ کراچی سے اردو میں ایم اے کیا۔ سرکاری ملازمت اختیار کی۔ یکم جنوری 1981ء کو ریٹائر ہوئے۔ 1982ء میں حج کی سعادت ملی۔ شاعری میں اپنے عم مکرم مولوی محمد اسحاق فاروقی رونق الہ آبادی سے مشورہ کیا کرتے تھے۔ پھر مولانا متین مچھلی شہری (یادگار داغ دہلوی) سے اصلاح حاصل کی۔ ان کی مطبوعہ کتب میں عمدہ اردو عروض (1986ء)، محاسنِ کلام (نظم و نثر کے محاسن پر، 1990ء)، چراغِ حرا (نعتیہ مجموعہ، 1413ھ) شامل ہیں۔ شوکت الہ آبادی 14 جون 2001ء میں کراچی، پاکستان میں انتقال کر گئے۔

حوالہ جات 

1913ء کی پیدائشیں
2001ء کی وفیات
14 جون کی وفیات
پاکستانی مسلم شخصیات
کراچی کے شعرا
بیسویں صدی کے پاکستانی شعرا
پاکستانی اردو شعرا
کراچی میں وفات پانے والی شخصیات
نعتیہ شاعر
الٰہ آباد کی شخصیات